text: [{"text_idx": "#000005", "text": "Mapya Atala Baneni ba ku Bisanji"}, {"text_idx": "#000010", "text": "Myanda mimweke ilombola\u2019mba nsangaji ne kupa\u0304na byendelanga pamo. Mutumibwa Polo wa\u0304sonekele amba \u201cLeza usenswe yewa upa\u0304na na nsangaji.\u201d Wa\u0304di wisambila pa bene Kidishitu ba\u0304letele byabuntu mwanda wa kukwasha banababo mu lwitabijo ba\u0304di mu bikoleja. (2 Kodinda 8:4; 9:7) Polo ka\u0304dipo usaka kunena\u2019mba ba\u0304di na nsangaji o mwanda ba\u0304pe\u0304ne, mhm. Bubine i buno amba\u2014Ba\u0304ikele na nsangaji mwanda ba\u0304pe\u0304ne."}, {"text_idx": "#000011", "text": "Bwifundi bumo bunena\u2019mba, kupa\u0304na \u201ckusan\u0303amunanga tujilojilo twa bongolo tukwatan\u0303ene na kuloelelwa, kwikwasha, ne kukulupila, penepa byatununa nsangaji.\u201d Bwifundi bukwabo bwasokwele amba \u201ckupa muntu mukwabo makuta kuvudijanga nsangaji kupita ya kwiengidija abe mwine.\u201d"}, {"text_idx": "#000012", "text": "Lelo pa mwanda wa ngikadilo yobe, kodi mwimone bu kekudipo bivule byobwanya kulonga? Bubine i buno amba muntu yense ubwanya kumwena\u2019mo shi \u201cupa\u0304na na nsangaji.\u201d Ke bilombepo bipa\u0304nwa bikale bivule, ino kikimbwa i kwibipa\u0304na na kukanina kuyampe. Tala byalembele Kamoni umo wa Yehova pa kupa\u0304na kyabuntu ku boba balupulanga mapepala amba: \u201cIno myaka yonso\u2019i nkyadipo na muswelo wa kupa\u0304na lupeto luvule ku Njibo ya Bulopwe.\u201d Ino ubweja\u2019ko amba: \u201cYehova Leza i mumpe bivule kupita byompe\u0304ne. . . . Mwafwai\u2019koi pa kumpa mukenga wa kuleta kyabuntu\u2014Ndi musengwe bininge.\u201d"}, {"text_idx": "#000016", "text": "Bwifundi bulombola\u2019mba boba badi na mutyima wa kukwasha bakwabo betyepejejanga\u2019ko njia ne kutyumukwa mutyima. Divule, bekalanga na bukomo buyampe bwa ngitu. Kwikala na buntu kulumbululanga ne bukomo bwa ngitu bwa boba babela misongo ya nzenzeka, kimfwa bulebe ne sida. Kadi bulomboja amba boba benyongolola mu bupika bwa bu ntondwe ke bakwasha bakwabo, bepukanga kutyumukwa mutyima kadi bakomejanga bukomo bwabo bwa kuleka kujokela\u2019mo."}, {"text_idx": "#000017", "text": "Mwanda waka bikalanga namino? Bwifundi bunena\u2019mba, mwanda \u201ckwivwanina bantu lusa, kwibepa\u0304nina ne kanye bitalulanga milangwe mibi.\u201d Kadi kupa\u0304na kubwanya kutyepeja\u2019ko malangatyima ne misongo ya dityima. Kadi bantu bafwidilwe bene\u0304 pabo, bulanda kebwaijijepo kwibapwa pobadi bepa\u0304na ku kukwasha bakwabo."}, {"text_idx": "#000018", "text": "Ne kutatana mpika. Kupa\u0304na kulengejanga wiivwane biyampe."}, {"text_idx": "#000019", "text": "Yesu wa\u0304son\u0303enye balondi bandi amba: \u201cIkalai na kibidiji kya kupa\u0304na, nabya nenu bakemupa. Bakemupungulwila mu nsonsa kipimo kilumbuluke, kikomene ne kukomena, kinyunye, kadi kiyule\u2019tu ba\u0304. Mwanda kipimo kyomupimina bakwenu nenu bakemupimina\u2019kyo\u2019nka nabya.\u201d (Luka 6:38) Shi upa\u0304na, bantu nabo bakakufwija\u2019ko bininge pa mwanda wa buntu bobe, kadi nabo bakekala na buntu. Kupa\u0304na kulengejanga kumvwan\u0303ana ne kipwano."}, {"text_idx": "#000020", "text": "Kupa\u0304na kulengejanga kumvwan\u0303ana ne kipwano"}, {"text_idx": "#000021", "text": "Bakimbi bafunda mwikadile kipwano kya bantu bamwene amba \u201cbantu bendelela na kupa\u0304na bakwashanga bakwabo nabo bebeule.\u201d I bine, \u201ckutanga\u2019tu bilongwa bitulumukwa bya bapa\u0304na kwalengeje bavule bekale na buntu.\u201d Mungya bwifundi bumo, \u201cmuntu umo pa Entelenete ubwanya kutonona mu muswelo kampanda bantu makumi nansha tutwa, bamo i bakamwene nansha kumona kwine.\u201d Mu muneneno mukwabo, kilongwa\u2019tu kimo kya buntu kibwanya kushilula\u2019tu bityebitye ku muntu umo kupwa ke kya bantu bonso. Lelo kukasangelapo kwikala mu bantu badi namino? Bine, tukokeja kumwena\u2019mo bininge shi bantu bavule badi na kibidiji kya kupa\u0304na."}, {"text_idx": "#000023", "text": "Kintu kitendelwa mu byasokwele befundi ba sianse i kya\u2019mba \u201ckudi bukomo bukokela bantu ku mutyima wa kukwasha bakwabo.\u201d Bwifundi bunena\u2019mba, bana \u201cbekalanga na mushipiditu wa kukwasha bakwabo papo kebashilwile ne kunena kwine.\u201d Mwanda waka? Bible uleta malondololo panena\u2019mba bantu ba\u0304pangilwe \u201cmu bu-kyelekejo kya Leza,\u201d ko kunena\u2019mba badi kala na ngikadila ya Leza.\u2014Ngalwilo 1:27."}, {"text_idx": "#000025", "text": "Le ukivulukile Alexandra, utelelwe ku ngalwilo kwa kino kishinte? Le myanda yandi yafudile kwepi? Nansha mwendi nandi mukwabo byamunenene amba ubajimija lupeto, ino abo pa kufika mu kibundi mwaimene motoka, muntu\u2019wa wetana na balunda nandi ne kumwalwija bukidibukidi madolala\u2019a 20. Kadi, Shinwa\u2019wa, walondele milangwe ya Alexandra, washilula kwifunda Bible. Apo papita myeji isatu, wasangele pa kwitana nandi ku kitango kya Batumoni ba Yehova kyalongelwe mu ludimi lwa Kishinwa mu Peru. Muntu\u2019wa pa kukimba kufwija\u2019ko Alexandra pa byonso byamulonge\u0304le, waityija Alexandra ne bawaile nabo ku kitango bakadye ku yandi leshitola."}, {"text_idx": "#000026", "text": "Kupa\u0304na ne kukwasha bakwabo biletanga nsangaji ya binebine. Kadi kya mvubu mpata, shi udi na kino kibidiji, ubwanya ne kukwasha bantu bayuke senene Yehova Leza\u2014Nsulo ya byabuntu byonso biyampe! (Yakoba 1:17) Lelo umwenanga mu kupa\u0304na kwa uno muswelo?"}, {"text_idx": "#000028", "text": "Le i bintu\u2019ka biyampe bilongekanga pa mwanda wa buntu bwa bantu ba Yehova?"}]